Prieto destaca el pes de la Formació Professional i el lideratge de Gandia en les jornades de l'IES Tirant lo Blanc
09 desembre 2024

## Prieto destaca el pes de la Formació Professional i el lideratge de Gandia en les jornades de l'IES Tirant lo Blanc09 desembre 2024Última actualització: 09 desembre 2024

![](../gestion/img/2f7d7dd542d3b2ae9f03433759b1d1bff40d39bf4806bb4c26da859c4329e4ce.jpg)  
  

L'IES Tirant lo Blanc celebra aquesta setmana les setenes Jornades Tècniques d'FP. Una iniciativa que al llarg de cinc dies ha programat tota classe de tallers, xarrades, conferències, taules redones i ponències amb l'objectiu de donar a conéixer a l'alumnat les diferents oportunitats que representa la formació. Aquestes jornades compten amb una àmplia participació de professionals i entitats que s'impliquen en la intenció d'aconseguir perfils professionals amb competències i amb una formació consolidada.

  
L'alcalde de Gandia, **José Manuel Prieto**, ha participat hui en l'acte d'obertura de les jornades, juntament amb el subdirector de Formació Professional, **Salvador Colomar**; el vicepresident de FAES, **Ramón Soler**; la directora de l'IES Tirant lo Blanc, **Carmen Fuster**; i la inspectora d’Educació, **Susana Sancho**. A més, han assistit altres representants de la Corporació Municipal i de l'àmbit educatiu i empresarial.

  
En aquest sentit, l'alcalde ha remarcat la constitució del primer Consell Territorial de l'FP creat en la Comunitat Valenciana per a “centrar els seus esforços en les necessitats reals de la ciutat i comarca”, al mateix temps que s'intenta “_retindre el talent, atraure el que s'haja hagut d'anar fora_”.

Sobre l'augment de la població activa i el nombre d'afiliats a la Seguretat Social a Gandia, Prieto l'ha atribuït al fet que “_estem donant resposta als nostres ciutadans, als qui decideixen vindre a viure ací i als nostres joves perquè puguen accedir a un mercat laboral cada vegada més exigent i competitiu_”. En aquest sentit, ha insistit en la necessitat d'adaptar la Formació Professional als canvis que s'estan produint en la societat i ha reafirmat el compromís de l'executiu amb la col·laboració publicoprivada per a “_potenciar la competitivitat del nostre teixit productiu amb l'objectiu de continuar millorant els perfils dels treballadors i les dades d'ocupació_”.

Durant la trobada també s'ha destacat que gràcies a mesures com la Llei de Formació Professional de 2022 i el Pla de Modernització de l'FP, Espanya compta actualment amb 1,1 milions d'estudiants en FP, un augment del 35% en cinc anys, i una taxa d'ocupabilitat de titulats que supera el 73%. Dades que han contribuït al creixement econòmic i a la creació d'ocupació rècord al país.

Finalment, la primera autoritat municipal ha posat en valor “_l'educació pública i, sobretot als educadors de la Formació Professional pública_”, i destacat el paper d'una generació de joves que han viscut crisis que no han viscut altres generacions i que, malgrat aquestes adversitats, compten amb el talent, els valors i la creativitat necessàries per a forjar-se un camí pròsper.

[Twittear](https://twitter.com/share)